Tafelberg-skrywer Fred de Vries benoem vir nóg 'n Nederlandse prys! | Vrouekeur
Tafelberg-skrywer Fred de Vries benoem vir nóg 'n Nederlandse prys!
written by Caxton Magazines staff 15/03/2013
Fred de Vries, skrywer van Rigtingbedonnerd: Op die spoor van die Afrikaner Post-1994 (Tafelberg), is pas benoem vir'n tweede Nederlandse prys.
De Vries, 'n Nederlandse joernalis wat die afgelope dekade in Suid-Afrika woon, sê oor die benoemings: "Dit is fantasties om benoem te word vir sulke ernstige pryse. Ek ervaar dit as erkenning en beloning vir al die jare se navorsing en skryf van Afrikaners. Een volk op drift.
Annie Olivier, De Vries se uitgewer by Tafelberg, is verheug oor die benoemings: "Dit gee welverdiende erkenning aan Fred se uitstekende skryfwerk en vars perspektiewe op hoe Afrikaners hulle in die nuwe bedeling aanpas."
MEER OOR RIGTINGBEDONNERD
Wat het ná 1994 van die Afrikaner geword? Hoe lyk dié eens magtige groep vandag en het hulle nog enige rol te speel in die nuwe Suid-Afrika?
Met 'n tas vol vrae reis Fred de Vries van Orania na Pretoria om met uiteenlopende Afrikaners te praat: politici (FW de Klerk, Pieter Mulder), musieksterre (Steve Hofmeyr, Bok van Blerk, Fokofpolisiekar), sakemanne (Jannie Mouton), skrywers (Koos Kombuis, Antjie Krog) en selfs 'n vakbondleier ( Flip Buys).
Hy ontmoet ook talle gewone Afrikaners – boere, polisielede en onderwysers – wat iets oor die siel van die Afrikaner aan hom verklap. Vir almal vra hy dieselfde vraag: is daar nog plek vir dié wit volk aan die suidpunt van Afrika en indien wel, waar is hul emosionele tuiste – hul Nkandla – in pres. Jacob Zuma se woorde?
De Vries gaan ook terug in die Afrikaner se geskiedenis, hy besoek kunstefeeste en monumente, en luister na Afrikaanse musiek om vas te stel wie die Afrikaner in die 21ste eeu is.
In 'n tyd waar talle Afrikaners met hul identiteit worstel wys sy boek hoe Afrikaners 'n nuwe ruimte vir hulself in 'n dramaties veranderde land skep.
MEER OOR FRED DE VRIES
Fred de Vries is 'n gerekende Nederlandse joernalis en skrywer wat al vir langer as tien jaar in Suid-Afrika woon. Sedert hy die land in die vroeë 1990's vir die eerste keer besoek het, was De Vries gefassineer deur Afrikaners en die wyse waarop hulle die politieke veranderinge hanteer.
Hy skryf onder meer vir Rapport en Rolling Stone (Suid-Afrika), asook vir Nederlandse publikasies soos de Volkskrant en Elsevier. In 2008 is 'n reeks van sy onderhoude met ikoniese Suid-Afrikaners gepubliseer in The Fred de Vries Interviews: From Abdullah to Zille.
Ander boeke op sy kerfstok sluit in Respect: rappen in Fort Europa, Club Risiko: de jaren tachtig toen en nu en Gehavende Stad; Muziek en literatuur in Rotterdam van 1960 tot nu.